Diari Oficial de la Generalitat Valenciana


Sumari del DOGV 3035, del 15-07-1997 (1997/8790)

RESOLUCIÓ de 19 de juny de 1997, de la Sotssecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni entre la Generalitat Valenciana i l'Ajuntament de Xàbia per al reconeixement de la validesa acadèmica oficial dels ensenyaments de Música de grau elemental que s'han d'impartir en el centre existent en aquella localitat, el titular del qual és l'esmentat Ajuntament.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3035

Data del DOGV
:   15-07-1997

Secció del DOGV
:   CONVENIS I ACTES - CONVENIS INTERADMINISTRATIUS

Número del document
:   1997/8790


Data del document
:   19-06-1997

Organisme emissor
:   Conselleria de Presidència

Tipus de document
:   Resolució

Anàlisi jurídica

RESOLUCIÓ de 19 de juny de 1997, de la Sotssecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni entre la Generalitat Valenciana i l'Ajuntament de Xàbia per al reconeixement de la validesa acadèmica oficial dels ensenyaments de Música de grau elemental que s'han d'impartir en el centre existent en aquella localitat, el titular del qual és l'esmentat Ajuntament.  
Subscrit, després de la tramitació prèvia reglamentària, entre la Generalitat Valenciana i l'Ajuntament de Xàbia, el 22 d'abril de 1997, un Conveni per al reconeixement de la validesa acadèmica oficial dels ensenyaments de música de grau elemental que s'han d'impartir en el centre existent en aquella localitat, el titular del qual és l'esmentat Ajuntament, i en compliment del que estableix la clàusula novena del Conveni, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0371/97, i que figura com a annex d'aquesta resolució.  
València, 19 de juny de 1997.- La sotssecretària del Secretariat del Govern i Relacions amb les Corts: Catalina Escuín Palop.  
Conveni entre la Generalitat Valenciana i l'Ajuntament de Xàbia per al reconeixement de la validesa acadèmica oficial dels ensenyaments de Música de grau elemental que s'han d'impartir en el centre existent en aquella localitat, el titular del qual es l'esmentat ajuntament.  
València, 22 d'abril de 1997  
REUNITS  
D'una banda l'Honorable senyor Francisco E. Camps Ortiz, conseller de Cultura Educació i Ciència de la Generalitat Valenciana, facultat per a aquest acte mitjançant Acord del Govern Valencià, d'1 d'abril de 1997.  
I de l'altra, el senyor Juan Bautista Moragues Pons, alcalde-president de l'Ajuntament de Xàbia, facultat per a aquest acte per l'Acord del ple de l'esmentat Ajuntament de 29 de novembre de 1996.  
MANIFESTEN  
1. L'Ajuntament de Xàbia, és titular del Institut Musical de Xàbia, situat al carrer Primícies, 1, amb número de codi 64567682, classificat pel Reial Decret 1.635/1982, de 25 de juny (BOE de 23 de juliol), com a centre no oficial reconegut d'ensenyament musical de grau elemental.  
2. Que el Patronat Municipal de Música i Dansa de Xàbia, organisme autònom depenent de l'Ajuntament de Xàbia, sol·licità el 21 de febrer de 1996, a l'empara de l'article 9 del Reial Decret 389/1992, de 15 d'abril la reclassificació acadèmica de l'esmentat centre com a conservatori municipal de música de grau elemental.  
3. El Reial Decret 389/1992, de 15 d'abril pel qual s'estableixen els requisits mínims dels centre que imparteixen ensenyaments artístics determina, en la disposició transitòria setena, apartat 2, que el reconeixement de la validesa acadèmica oficial dels centres públics d'ensenyaments artístics no estatals es realitzarà per conveni entre aquests i l'administració educativa.  
4. De la instrucció de l'expedient, per part de la inspecció educativa, es conclou que l'esmentat centre compleix allò disposat en el Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics.  
5. El projecte curricular presentat, segons l'informe de la inspecció educativa, s'ajusta als objectius, continguts i sistema d'avaluació corresponents als estudis de grau elemental sol·licitats, determinats pel Reial Decret 756/1992, de 26 de juny i el Decret 151/1993, de 17 d'agost, del Govern Valencià.  
Per tot això en virtut de les competències que atorga el Reial Decret 2.093/83, de 28 de juliol sobre traspàs de funcions i serveis de l'administració de l'estat a la Generalitat Valenciana, en matèria d'Educació, i la Llei 7/1985, de 2 d'abril, Reguladora de les Bases de Règim Local, la Conselleria d'Educació i Ciència i l'Ajuntament de Xàbia acorden subscriure aquest conveni, d'acord amb les següents:  
CLÀUSULES  
Primera  
L'objectiu d'aquest Conveni és el reconeixement, per part de la Conselleria de Cultura, Educació i Ciència, de la validesa acadèmica oficial dels ensenyaments musicals del grau elemental que imparteix el centre municipal Institut Musical de Xàbia, el qual passa a anomenar-se, d'acord amb allò establert en l'article 2 del Reial Decret 389/1992, de 15 d'abril, Conservatori Municipal Elemental de Música, i estableix les seus instal·lacions a l'Avinguda de Joan Carles I, número 55.  
L'esmentat conservatori impartirà amb reconeixement oficial i plenes facultats acadèmiques els ensenyaments contemplats en la Llei Orgànica 1/1990, de 3 d'octubre, corresponents a les especialitats de grau elemental següents: Piano, Violí, Violoncel, Guitarra, Flauta Travessera, Oboè, Clarinet, Fagot, Saxòfon, Trompeta, Percussió, Trompa, Trombó i Tuba.  
Segona  
D'acord amb allò establert en l'apartat 2 de la disposició transitòria primera del Reial Decret 389/1992, de 15 d'abril, s'autoritza també l'esmentat Conservatori para impartir, amb reconeixement oficial, els ensenyaments de les especialitats esmentades en la clàusula anterior, més les assignatures de Solfeig i Teoria de la Música i de Conjunt Coral, corresponents als cursos de grau elemental regulats pel Decret 2.618/1966, de 10 de setembre, provisionalment, fins el seua extinció d'acord amb el calendari vigent d'aplicació del nou sistema educatiu.  
Tercera  
La capacitat màxima autoritzada de llocs escolars per a l'esmentat centre serà de 250.  
Quarta  
Correspon al titular del Conservatori Municipal Elemental de Música de Xàbia, la dotació pressupostària necessària per a les despeses derivades del personal docent i no docent, així com del funcionament de l'esmentat centre, independentment de la possibilitat de concórrer a totes les convocatòries públiques que realitze la Conselleria de Cultura, Educació i Ciència per a la concessió de subvencions als centres públics d'ensenyaments de música.  
Cinquena  
El titular del Conservatori es compromet a:  
a) Complir els requisits establerts en el Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics.  
b) Complir allò que estableix en el títol segon, pel que fa a òrgans de govern dels centres públics, la Llei Orgànica 9/1995, de 20 de novembre de la participació, l'avaluació i el govern dels centres docents.  
c) Sotmetre's a l'autoritat de la Conselleria de Cultura, Educació i Ciència i de la Inspecció Educativa, en aquells supòsits previstos en el Decret 180/1992, de 10 de novembre, del Govern Valencià, pel qual es regulen l'organització i les funcions de la Inspecció Educativa de la Comunitat Valenciana, i que els plans d'estudis, programes, nivells, dedicació horària del professorat i sistema d'avaluació que s'hagen de desplegar corresponguen als establerts en la legislació vigent (Reial Decret 756/1992 de 26 de juny, Decret 151/1993, de 17 d'agost, del Govern Valencià, derogat parcialment i modificat pel Decret 94/1994, de 24 de maig, i el Decret 72/1996, de 2 d'abril respectivament i Decret 2.618/1996 de 10 de setembre).  
d) Seguir les mateixes directrius acadèmiques que l'administració educativa dicte per als centres dependents de la Conselleria de Cultura, Educació i Ciència, pel que fa a l'organització escolar del Conservatori, així com a presentar cada curs acadèmic una Programació General Anual en què consten les dades acadèmiques i administratives del centre.  
Així mateix, haurà de notificar a la Conselleria de Cultura, Educació i Ciència les modificacions d'horari i els canvis de professorat que puguen produir-se, adjuntant-hi els documents que justifiquen el compliment de la titulació exigida del nou professorat.  
e) La custòdia d'actes, expedients d'alumnes, registres de correspondència oficial i documents de caràcter administratiu que es generen en virtut de les facultats que se li confereixen.  
Sisena  
Els efectes d'aquest Conveni, pel que fa al reconeixement dels ensenyaments, s'entendran referits a partir del curs acadèmic 1996-97.  
Setena  
Les modificacions que se produesquen en els ensenyaments, instal·lacions i altres requisits mínims que, d'acord amb el Reial Decret 389/1992, de 15 d'abril, ha de tenir el centre, caldrà que siguen notificades a l'administració educativa, la qual instruirà un expedient que serà tramitat de manera anàloga a com es fa en el cas dels centres privats.  
Les esmentades modificacions tindran efecte, en el moment en què es modifique aquest Conveni o es subscriga la corresponent addenda a aquest.  
Vuitena  
Aquest Conveni tindrà una duració indefinida. No obstant això, podrà ser extingit per qualsevol de les causes següents:  
a. Per mutu acord de les parts  
b. Per incompliment de les obligacions assumides per l'Ajuntament.  
c. Per denúncia d'una de les parts, amb un avís previ de, com a mínim, sis mesos abans de l'inici del curs acadèmic en el qual s'haja d'extingir.  
d. Per canvi de titularitat del centre o cessament de les seues activitats  
Aquesta extinció sortirà efecte a partir de la fi del curs en què es donen les causes esmentades.  
En els supòsits previstos en els punts b) i d) l'extinció requerirà la comunicació prèvia de la Conselleria al titular del Conservatori.  
Novena  
Aquest Conveni caldrà que s'inscriga en el Registre de Centres Docents de la Comunitat Valenciana i en el Registre de Convenis de la Generalitat Valenciana, a més a més de ser publicat en el Diari Oficial de la Generalitat Valenciana.  
Com a prova de conformitat, i a fi de deixar-ho consignat, les dues parts signen aquest conveni al lloc i en la data indicats anteriorment.  
El conseller de Cultura, Educació i Ciència  
FRANCISCO E. CAMPS ORTIZ  
L'alcalde-president de l'Ajuntament de Xàbia  
JUAN BAUTISTA MORAGUES PONS